V. Palko, minister vnútra SR: (2004-12-02):
Pýtali ste sa aj na stav techniky. Došlo tu k výraznému zlepšeniu, nevedel som, že prejavíte záujem o toto, ale ak budete mať ten záujem naďalej, tak môžem vám poskytnúť presnú informáciu o tom, čo všetko sa zlepšilo v tejto oblasti. Čo sa týka finančných náležitostí, ktoré teraz riešime, tu dochádza k istému nedorozumeniu ohľadne tých ďalších služobných platov. Konečne po mnohých rokoch sa mi podarilo vybojovať tie peniaze, tú sumu, myslím, že to je zhruba tých 160-170 mil. korún, čo je suma potrebná na vyplatenie 13. a 14. platu. Čiže tie peniaze sa teraz našli a ide akurát o to, že pre samotných hasičov bolo výhodnejšie, aby to nedostali ako vyplatený 13. a 14. plat po prvýkrát, ale aby sa tie peniaze rozložili a použili na zvýšenie rôznych príplatkov, prídavkov k mesačnému platu. A je to výhodnejšie pre nich preto, lebo nemusia čakať na prvý vyplatený ďalší plat, ktorý by bol niekedy v polovici roka, ale vlastne môžu poberať toto zvýšené finančné ohodnotenie už vlastne v januári a potom za každý mesiac. Čiže tie peniaze sa konečne našli, ale aj pre samotných hasičov bolo výhodné iným spôsobom ich vyplatiť, nie ako ten ďalší služobný plat. Zazneli tu rôzne porovnania s platmi hasičov v iných krajinách, povedzme v Českej republike. Myslím si, že nie je nič prekvapujúce na tom, že tie rozdiely sú iné, pretože vo všetkých oblastiach ekonomiky proste ten stav ekonomiky je rôzny. Takisto aj poslanci v Slovenskej republike majú podstatne nižší plat ako poslanci v Českej republike a vlastne ktokoľvek, keby sme akékoľvek profesie zobrali. Odvíja sa to od stavu ekonomiky. Nie som si celkom istý, či najlepšia príležitosť na sťažovanie sa ohľadne platov hasičov je práve ten moment, keď sa im výrazne zvyšujú platy. A toto je tento moment. Toto je skôr čas na také drobné potešenie sa, nie čas na náreky. Myšlienka, pán poslanec Banáš, že by sa mal na hasičov a záchranárov vzťahovať podobný režim služobného pomeru, ako majú policajti, napríklad vrátane tých výsluhových dôchodkov, to je myšlienka rozumná, v zásade to podporujem a naše úvahy sa budú v budúcich rokoch uberať týmto smerom. Čo sa týka pozmeňujúcich návrhov, sú to vlastne návrhy na ešte ďalšie zlepšenie oproti tomu zlepšeniu, ktoré predkladám v návrhu zákona. Treba povedať veľmi jasne, že vybojovať tie peniaze nebola jednoduchá záležitosť, nebolo jednoduché nájsť konsenzus vo vláde, kde všade máme a na čo máme dávať viacej peňazí. V tejto chvíli vaše doplňujúce návrhy idú nad rámec tohto ťažko nadobudnutého konsenzu. Preto v tejto chvíli nemôžem vyjadriť súhlas s týmito návrhmi, čo neznamená, že aj ja a, dúfam, že aj vy sa nebudeme v budúcnosti snažiť o ďalšie zlepšenie finančného ohodnotenia hasičov a záchranárov. Pani poslankyňa Tóthová mi povedala, že až koncom obdobia som si spomenul na hasičov. Pani poslankyňa, vy ste nevďačná. Ja som tak bojoval za tých hasičov. To vy sa tu prvýkrát vyjadrujete k hasičom, nie ja. (Smiech v sále.) Ja už som o nich hovoril veľakrát. Čo sa týka vašich ďalších otázok ohľadom smerníc, ja vám v tejto chvíli neviem povedať presnú odpoveď a navrhujem, aby sme si tieto otázky vyjasnili „ted a ted“, ako hovoríme my Slováci, teda bilaterálne. Ďakujem za pozornosť.